Tiener kritiek ná rugbybesering: ‘Mamma, ek is verlam’‘n Jonger Dano Swart in aksie op die rugbyveld. (Foto: Facebook) ŉ Matriekleerder van Hoërskool Brandwag in Uitenhage in die Oos-Kaap is tans in ŉ kritieke toestand in die waakeenheid van ’n hospitaal nadat hy ŉ week gelede tydens rugbyproewe beseer is. Die 18-jarige Dano Swart, onderkaptein van die skool se eerste rugbyspan en kaptein van die eerste krieketspan, het verlede Dinsdag aan provinsiale rugbyproewe by Hoërskool Framesby in Port Elizabeth deelgeneem. Dié kranige sportman was op pad om ŉ drie te gaan druk toe hy grond toe geduik is en op die rugbyveld bly lê het. “Toe ek by hom kom, het hy net gesê: ‘Mamma, ek is verlam.’ Hy het in ŉ moeilike posisie gelê en kon nie sy arms of bene voel nie,” verduidelik Sanet Swart, Dano se ma, aan Maroela Media. Sanet vertel dat paramedici aanvanklik na een van die ander rugbyvelde uitgeroep was en eintlik verkeerdelik by dié veld, waar Dano gelê het, opgedaag het. Hulle het vinnig agtergekom dat Dano ernstig beseer was en besluit om hom eerste te help. “Dit was absoluut die Here se bestiering,” glo Sanet. Dano is daarna in die ambulans gelaai en kon by sy aankoms by die hospitaal sy arm slegs gedeeltelik beweeg. Sanet is ŉ radiografis van beroep en het hulp ingeroep om so vinnig as moontlik ŉ MRI-skandering op Dano te laat doen. Die seun is binne ure in die teater ingestoot om ŉ operasie van drie en ŉ half uur aan sy nek te ondergaan. Die druk op Dano se ruggraat is tydens dié operasie verlig. Hoewel Dano in dié stadium steeds nie gevoel in sy onderlyf het nie, is dit egter die minste van sy gesin se bekommernisse – Dano se toestand het Vrydag begin verswak. Dano Swart (Foto: Facebook) Dano moes die afgelope week suurstof ontvang, en om sake te vererger het hy ook ŉ longinfeksie opgedoen en is tans in ŉ kritieke toestand. Hoewel hy onder verdowing was probeer die dokters hom nou daarvan speen. “Dit raak vir hom ŉ frustrasie want hy probeer met ons kommunikeer. Ons bid net dat hy verbetering sal toon. Op dié stadium is die gevoel van sy ledemate nie ons eerste prioriteit nie,” sê sy ma. Dano sal na verwagting vandag ŉ voedingsbuis ontvang. Op die vraag oor hoe moeilik die afgelope week vir Sanet as ouer was, antwoord sy dadelik: “Jou hele wêreld tuimel ineen.” Volgens Sanet het die voorval hulle gesin egter nader aan mekaar gebring omdat hulle vir mekaar moet instaan. “Ons spreek lewe,” het Sanet verseker.